projektLIGJ

“për vreshtarinë dhe verën”[[1]](#footnote-1)

Në mbështetje të neneve 78, dhe 83 pika 1 të Kushtetutës, me propozim të Këshillit të Ministrave,

**KUVENDI**

**I REPUBLIKËS SË SHQIPËRISË**

**V E N D O S I:**

KREU I

KUSHTE TË PËRGJITHSHME

**Neni 1**

Qëllimi

1. Ky ligj ka për qëllim:

1. vendosjen e rregullave për kultivimin e vreshtave që përdoren për prodhimin e verës, regjistrin e vreshtarisë, prodhimin, etiketimin, marketingun, potencialin e prodhimit dhe kontrollet e produkteve të verës në Republikën e Shqipërisë, për përshtatjen me kërkesat dhe standardet e tregut ndërkombëtar;
2. mbrojtjen e interesave të konsumatorëve, duke ruajtur një konkurrencë të drejtë ndërmjet prodhuesve dhe operatorëve të tjerë në sektorin e verës;

c) nxitjen e përmirësimit të cilësisë së produkteve, duke mundësuar, ndërkohë, masa kombëtare për politikën e cilësisë në sektorin e verës.

2. Ky ligj zbatohet nga të gjithë personat fizik dhe juridik, vendas dhe të huaj, që zhvillojnë në Shqipëri aktivitete ekonomike që lidhen me qëllimin e ligjit duke përfshirë prodhimin, tregtimin, eksportin dhe importin e produkteve të mbuluara nga sektori i verës.

3. Ky ligj nuk zbatohet për produktet e verës që nuk janë për shitje.

**Neni 2**

**Përkufizime**

Termat e përdorura në këtë ligj kanë kuptimin **s**i vijon:

1. “Produktet e sektorit të verës” produktet e mbuluara nga kodet mëposhtme të nomenklaturës së kombinuar të mallrave:

a) 2209 61, 220969 Lëng rrushi (përfshi mushtin e rrushit)

b) 2204 30 92, 2204 30 94, 2204 30 96, 2204 30 98 Musht tjetër rrushi, përveç atyre në fermentim apo me fermentim të penguar ndryshe nga shtesa e alkoolit

c) ex 22 04 Verë prej rrushit te freskët, përfshirë verërat e pasuruara me alkool; musht rrushi përveç atij të kreut 2009, me përjashtim të mushtit tjetër të rrushit të nënkreut 2204 30 92, 2204 30 94, 2204 30 96 dhe 2204 30 98

ç) 0806 10 90 Rrush i freskët, i ndryshëm nga rrushi i tavolinës

d) 2209 00 11, 2209 00 19 - Uthull vere

dh) 2206 00 10, Piquette

e) 2307 00 11, 2307 00 19, Llum vere

ë) 2308 00 11, 2308 00 19, Bërsi rrushi

1. “Produktet e verës”, produktet e pikës 1, të këtij neni, gërmat nga a-ç dhe nga dh-ë

3. “Produktet rrushit për verë”, produktet e listuara në Nenin 3;

4. “Vit vere”, periudha 1 gusht deri 31 Korrik të vitit pasardhës;

5. Terma që lidhen me vreshtin:

a) “Shkulje”, është eliminimi komplet i rrënjëve të hardhisë në një sipërfaqe toke të mbjellë me hardhi (vreshtë);

b) “Mbjellje”, nënkupton krijimin e një vreshti ose pjesë të vreshtit, qoftë ky vresht me hardhi të nënsharrtuara ose jo, me qëllim prodhimin e rrushit ose krijimin e një fidanishteje me bimë mëmë ku bëhet përzgjedhja e bimëve për shartesa;

c) “Rishartim”, nënkupton shartimin e një bime hardhije, e cila ka qenë më parë e shartuar;

d) “Kultivim”, nënkupton procesin e plotë që përfshin mbjelljen dhe kujdesin ndaj bimëve, rishartimin dhe proceset e tjera gjatë fazës që bima përdoret për prodhim.

6. Terma të lidhura me prodhimin:

a) "Rrush i freskët", janë frutat ose veshulët që përdoren në procesin e bërjes së verës, të pjekura ose pak të thara, të cilat mund të dërrmohen ose të shtypen me mjete normale në kantinë dhe mund t'i nënshtrohen fermentimit alkoolik;

b) "Musht rrushi i freskët pjesërisht i fermentuar", nënkupton produktin i cili:

 (i) ka një fortësi alkoolike aktuale jo më pak se 12% vol. dhe jo më shumë se 15% vol;

(ii) përftohet duke shtuar në mushtin e rrushit të pafermentuar, i cili ka një fortësi alkoolike naturale jo më pak se 8,5 % vol. dhe e ka prejardhjen ekskluzivisht nga varietet e hardhive për prodhimin e produkteve të verës:

* ose të alkoolit neutral me origjinë nga vera, që përfshin alkoolin e përftuar nga distilimi i rrushit të thatë, që ka një fortësi alkoolike jo më pak se 96 % vol.;
* ose të një produkti alokoolik të pa distiluar me origjinë nga vera dhe ka një fortësi alkoolike aktuale jo më pak se 52 % vol. dhe jo më shumë se 80 % vol.;

c) **“**Lëng rrushi", është produkti i lëngët i pafermentuar, me fortësi alkoolike aktuale jo më shumë se 1% vol., product i cili:

(i) përfitohet nga trajtimi i duhur, i cili e bën atë të përshtatshëm për konsum siç është;

(ii) përftohet nga rrushi i freskët, nga mushti i rrushit ose lengu i holluar i rrushit. Në rastet kur përftohet nga hollimi, ai përftohet nga mushti i rrushit i përqëndruar ose lëngu i rrushit i përqëndruar;

d) "Lëng rrushi i përqendruar", është lëngu i rrushit të pakaramelizuar të përftuar nga dehidratimi i pjesshëm i lëngut të rrushit me metodat e autorizuara, përveç ngrohjes direkte, në mënyrë që vlera e treguar nga refraktometri i përdorur në përputhje me një metodë të këshilluar në temperaturën 20° C të jetë jo më pak se 50,9 % me fortësi alkoolike aktuale jo më shumë se 1% vol.;

e) "Llum vere" janë mbetjet:

(i) që grumbullohen në enët që mbajnë verën pas fermentimit, gjatë ruajtjes ose pas trajtimit të autorizuar ose të përftuara nga filtrimi ose centrifugimi i këtyre produkteve;

(ii) që grumbullohen në enët që mbajnë musht rrushi gjatë ruajtjes ose pas trajtimit të autorizuar ose të përftuara nga filtrimi ose centrifugimi i këtyre produkteve;

f) "Bërsi rrushi" janë mbetjet nga shtypja (presimi) e rrushit të freskët, i fermentuar ose jo;

g) "Piquette" është produkti i përftuar nga:

(i) fermentimi i bërsive të rrushit të patrajtuara, të zhytura në ujë; ose

(ii) kullimi i bërsive të fermentuara të rrushit me ujë.

h) "Verë e forcuar për distilim" është produkti i cili:

(i) ka fortësi alkoolike aktuale jo më pak se 18 % vol. dhe jo më shumë se 24 % vol.;

(ii) përftohet ekskluzivisht duke shtuar në një verë që nuk përmban mbetje sheqeri, një produkt të pakorrigjuar të përftuar nga distilimi i verës dhe që ka fortësi alkoolike aktuale 86% vol.; ose

(iii) ka aciditet maksimal të avullueshëm 1,5 gramë për litër, të shprehur si acid acetik;

i) "Cuvée" do të thotë mushti i rrushit, vera ose përzierja e mushtit të rrushit dhe/ose e verërave me karakteristika të ndryshme, të përcaktuara për përgatitjen e një lloji të veçantë vere me gaz;

7. Terma që lidhen me fortësinë alkoolike:

a) "Fortësia alkoolike aktuale sipas vëllimit", është numri i vëllimeve të alkoolit të pastër të pranishëm në temperaturë 20°C, në 100 njësi vëllimore të produktit në po këtë temperaturë;

b) "Fortësia alkoolike potenciale sipas vëllimit", është numri i vëllimeve të alkoolit të pastër në temperaturë 20°C që mund të prodhohet nga fermentimi total i sheqernave në 100 njësi vëllimore të produktit në po këtë temperaturë;

c) "Fortësia alkoolike totale sipas vëllimit", është shuma e fortësisë alkoolike aktuale dhe asaj potenciale;

d) "Fortësia alkoolike natyrale sipas vëllimit", është fortësia alkoolike totale në njësi vëllimore të një produkti përpara çdo pasurimi;

e) "Fortësia alkoolike aktuale në njësi mase", është numri i kilogramëve të alkoolit të pastër në 100 kilogramë produkt;

f) "Fortësia alkoolike potenciale në njësi mase", është numri i kilogramëve të alkoolit të pastër që mund të prodhohet nga fermentimi total i sheqernave në 100 kg produkt;

g) "Fortësia alkoolike totale në njësi mase", është shuma e fortësisë alkoolike aktuale dhe asaj potenciale në njësi mase;

8. Terma që kanë lidhje me Etiketimin dhe Treguesit Gjeografikë:

a) “Etiketim”, janë fjalët, veçoritë, markat tregtare, emri tregtar, imazhi ose simboli i vendosur në ambalazhe, dokumente, shënime, etiketa, unaza ose shirita që shoqërojnë ose që i referohen një produkti të caktuar;

b) “Paraqitje”, është çdo informacion që i përcillet konsumatorëve nëpërmjet ambalazhit të produktit në fjalë, duke përfshirë formën dhe llojin e shisheve;

c) “Emërtim Origjine të Mbrojtur”, ka kuptimin e dhënë në ligjin nr. 9947, datë 7.7.2008, “Për pronësinë industriale”, prej këtu “EOM”, përdorur për produktet e përcaktuara në Nenin 3, pikat 1, 3-6, 8, 9, 11, 15 dhe 16, të këtij ligji;

d) “Tregues Gjeografik të Mbrojtur”, ka kuptimin e dhënë në ligjin nr. 9947, date 7.7.2008, “Për pronësinë industriale”, prej këtu “TGJM”, përdorur për produktet e përcaktuara në Nenin 3, pikat 1, 3-6, 8, 9, 11, 15 dhe 16, të këtij ligji;

e) “Termi tradicional”, kuptohet një term i përdorur tradicionalisht për produktet e përcaktuara në Nenin 3, pikat 1, 3-6, 8, 9, 11, 15 dhe 16, të këtij ligji, për të treguar metodën e prodhimit ose të vjetërimit, ose cilësinë, ngjyrën, kushtet e vendit, ose një ngjarje të veçantë të lidhur me historinë e produktit me EOM ose me TGJM.

9. Terma që kanë lidhje me operatorët:

a) "vreshtar", është çdo person fizik ose juridik, ose një grup i këtyre personave që ka një sipërfaqe të mbjellë me hardhi ku prodhimi i kësaj zone përdoret për prodhimin tregtar të produkteve të verës;

b) "vjelës", është çdo person fizik ose juridik, ose një grup i këtyre personave, të cilët vjelin rrushin e prodhuar nga një zonë e mbjellë me vresht me qëllim tregtimin e rrushit për prodhimin e produkteve të verës nga palë të treta, ose për t’i përpunuar në produkte vere në njësinë e tij ose t’i përpunojë në emër të tij, për qëllime tregtare;

 c) "prodhues", është çdo person fizik ose juridik, ose një grup i këtyre personave, që përpunon rrushin e freskët, mushtin ose verë të re ende në fermentim për qëllime tregtare, ose t’ia përpunojë në emër të tij;

d) "përpunues", është çdo person fizik ose juridik, ose një grup i këtyre personave, nga kush ose në emër të kujt është kryer përpunimi i verërave, rezultati i të cilave janë verërat, verërat e likerit, verërat me gaz dhe gjysmë të gazuara, verërat e gazuara me gaz dhe gjysmë të gazuara, verërat me gaz të cilësisë ose verërat me gaz aromatik cilësor;

e) "shitës me pakicë", është çdo person fizik ose juridik, ose një grup i këtyre personave, veprimtaria ekonomike e të cilëve përfshin shitjen direkt tek konsumatori të verës dhe mushtit në sasi vjetore jo më të mëdha se 1 000 hl për vit vere, duke përjashtuar personat që përdorin kantinat e pajisura për ruajtjen ose pajisje për mbushjen e shisheve me verë në sasi të mëdha, dhe ata që merren me tregtinë e verës që transportohet me shumicë;

f) "mbushës shishesh", është çdo person fizik ose juridik, ose një grup i këtyre personave, që kryen procesin e mbushjes së shisheve të verës ose ky process kryhet në emër të tij;

g) "tregtar", është çdo person fizik ose juridik, ose një grup i këtyre personave përveç konsumatorëve privatë ose shitës me pakicë, i cili mban stoqe të produkteve të verës me qëllime tregtare ose është i përfshirë në tregtinë e tyre cili mund të kryejë procesin e mbushjes së shisheve me produktet e verës, përveç distilerive;

10. “Parcelë vreshti”, është një territor unik toke i mbjellë me hardhi ose që synojnë prodhimin tregtar të produkteve të verës ose përfitojnë nga përjashtimet për qëllime eksperimentale ose për fidanishte;

11. “Praktikat enologjike”, praktikat dhe proceset që përdoren në prodhimin e verës dhe të produkteve të veçanta të përftuara nga vera sipas përcaktimeve të këtij ligji;

12. “Varietet”, ka kuptimin e dhënë në legjislacionin në fuqi për materialin mbjellës dhe shumëzues bimor;

13. “Ministria”, është ministria përgjegjëse për çështjet e bujqësisë;

14. “Ministri”, është ministri përgjegjës për çështjet e bujqësisë.

Neni 3

Kategoritë e produkteve të rrushit për verë

1. Produktet e rrushit për verë ndahen në kategoritë e mëposhtme:

1) "Vera", është produkti i përftuar vetëm nga fermentimi alkoolik i plotë ose i pjesshëm i rrushit të freskët, nëse është ose jo i grirë ose i mushtit të rrushit, që ka:

a) fortësi alkoolike aktuale jo më pak se 9 % vol.;

b) fortësi alkoolike totale jo më shumë se 15% vol., ose duke deroguar përjashtimisht nga ky rregull, kufiri i sipërm për fortësinë alkoolike totale mund të arrijë deri në 20% vol., për verëra të cilat janë prodhuar pa pasurim;

2) "Vera e re ende në fermentim", është produkti në të cilin nuk ka përfunduar ende fermentimi alkoolik dhe i cili nuk është ndarë ende nga llumrat;

3) "Verë liker", është produkti, i cili:

a) ka fortësi alkoolike aktuale jo më pak se 15% vol. dhe jo më shumë se 22% vol.;

b) përftohet nga:

– mushti i rrushit në fermentim;

– vera;

– një kombinim i mushtit të rrushit në fermentim dhe verës;

c) që ka fortësi fillestare alkoolike natyrore jo më pak se 12% vol., të cilit i janë shtuar

 (i) veçmas ose në kombinim:

– alkool asnjanës me origjinë nga rrushi, duke përfshirë alkoolin e përftuar nga distilimi i rrushit të thatë, që ka fortësi alkoolike aktuale jo më pak se 96% vol.;

– verë ose distilate rrushi të thatë që ka fortësi alkoolike aktuale jo më pak se 52% vol. dhe jo më shumë se 86% vol.;

 (ii) së bashku me një ose më shumë prej produkteve të mëposhtme, kur është e përshtatshme:

– musht rrushi i përqendruar,

– një kombinim i një prej produkteve të përcaktuara në nënpikat (i) dhe (ii) të kësaj pikë, me musht rrushi;

4) "Vera shkumëzuese", është produkti:

a) i cili përftohet nga fermentimi i parë ose i dytë alkoolik:

– nga rrushi i freskët;

– nga mushti i rrushit ose

– nga vera.

b) i cili, kur hapet ena, çliron dioksid karboni të përftuar ekskluzivisht nga fermentimi;

c) i cili, për shkak të dioksidit të karbonit në tretësirë, ka një presion të tepërt jo më pak se 3 bar kur mbahet në temperaturë 20ºC në enë të mbyllura; dhe

d) për të cilin, fortësia alkoolike totale e Cuvée e synuar për përgatitjen e saj, nuk është më e vogël se 8,5% vol.

5) "Vera shkumëzuese cilësore", është produkti:

a) që përftohet nga fermentimi i parë ose i dytë alkoolik:

– nga rrushi i freskët;

– nga mushti i rrushit ose

– nga vera.

b) i cili, kur hapet ena, çliron dioksid karboni të përftuar ekskluzivisht nga fermentimi;

c) i cili, për shkak të dioksidit të karbonit në tretësirë, ka një presion të tepërt jo më pak se 3,5 bar kur mbahet në temperaturë 20ºC në enë të mbyllura; dhe

d) për të cilin fortësia alkoolike totale e Cuvée, e synuar për përgatitjen e saj, nuk është më e vogël se 9 % vol.

6) "Vera shkumëzuese cilësore e aromatizuar", është vera cilësore shkumëzuese:

a) që përftohet vetëm duke përdorur, gjatë përgatitjes së Cuvée, musht rrushi ose musht rrushi në fermentim të përftuar nga varietetet specifike të rrushit për verë;

b) e cila, për shkak të dioksidit të karbonit në tretësirë, ka një presion të tepërt jo më pak se 3 bar kur mbahet në temperaturë 20ºC në enë të mbyllura;

c) fortësia alkoolike aktuale e së cilës nuk mund të jetë më pak se 6% vol.; dhe

d) fortësia alkoolike totale e së cilës nuk mund të jetë më pak se 10% vol.

7) "Verë shkumëzuese e ajrosur", është produkti që:

a) përftohet nga vera pa emërtim të origjinës së mbrojtur ose tregues gjeografik të mbrojtur;

b) kur ena është e hapur, lëshon dioksid karboni të përftuar plotësisht ose pjesërisht nga shtimi i atij gazi; dhe

c) për shkak të dioksidit të karbonit në tretësirë, ka një presion të tepërt jo më pak se 3 bar kur mbahet në temperaturë 20ºC në enë të mbyllura.

8) "Verë gjysmë shkumëzuese", është produkti që:

1. përftohet nga vera, vera e re ende në fermentim, mushti i rrushit ose mushti i rrushit në fermentim për sa kohë që këto produkte kanë një fortësi totale alkoolike të paktën 9% vol.,
2. ka fortësi alkoolike aktuale jo më pak se 7% vol.;
3. për shkak të dioksidit të karbonit brenda në tretësirë, ka presion të tepërt jo më pak se 1 bar dhe jo më shumë se 2,5 bar kur mbahet në temperaturë 20ºC në enë të mbyllura; dhe
4. është futur në enë me kapacitet 60 litra ose më pak.

9) "Verë gjysmë shkumëzuese e ajrosur", është produkti që:

a) përftohet nga vera, vera e re ende në fermentim, mushti i rrushit ose mushti i rrushit në fermentim;

b) ka fortësi alkoolike aktuale jo më pak se 7% vol. dhe fortësi alkoolike totale jo më pak se 9% vol.;

c) për shkak të dioksidit të karbonit në tretësirë, të shtuar plotësisht ose pjesërisht, ka presion të tepërt jo më pak se 1 bar dhe jo më shumë se 2,5 bar kur mbahet në temperaturë 20°C në enë të mbyllura; dhe

d) është futur në enë me kapacitet 60 litra ose më pak;

10) "Mushti i rrushit", është produkti i lëngët i përftuar nga rrushi i freskët në mënyrë natyrale ose nëpërmjet proceseve fizike. Vlera e lejuar e fortësisë alkoolike aktuale e mushtit të rrushit është jo më shumë se 1% vol;

11) "Musht rrushi në fermentim", është produkti i përftuar nga fermentimi i mushtit të rrushit me fortësi alkoolike aktuale mbi 1% vol., por më pak se tre të pestat e fortësisë alkoolike totale të tij sipas vëllimit;

12) "Musht rrushi pjesërisht i fermentuar i nxjerrë nga rrushi i thatë", është produkti i përftuar nga fermentimi i pjesshëm i mushtit të rrushit të nxjerrë nga rrushi i thatë, përmbajtja totale e sheqerit e të cilit është të paktën 272 gramë për litër para fermentimit dhe fortësia alkoolike natyrale dhe aktuale e të cilit nuk është më e vogël se 8% vol;

13) "Mushti i rrushit i përqëndruar", është mushti i rrushit i pakaramelizuar i përftuar nga dehidratimi i pjesshëm i mushtit të rrushit nëpërmjet një prej metodave të autorizuara, përveç ngrohjes direkte, në mënyrë që vlera e treguar nga refraktometri i përdorur në temperaturë 20°C të jetë jo më pak se 50,9%. Vlera e lejuar e fortësisë alkoolike aktuale e mushtit të përqendruar të rrushit është jo më shumë se 1% vol;

14) "Mushti i rrushit i përqendruar i korrigjuar", me fortësi alkoolike aktuale jo më shumë se 1% vol., është:

a) produkti i lëngshëm i pakaramelizuar, i cili:

(i) përftohet nga dehidratimi i pjesshëm i mushtit të rrushit nëpërmjet ndonjë prej metodave të autorizuara ndryshe nga ngrohja direkte, në mënyrë që vlera e treguar nga refraktometri në temperaturë 20°C të jetë jo më pak se 61,7 %;

(ii) ka qenë objekt i trajtimit të autorizuar për deacidifikimin dhe eliminimin e përbërësve të ndryshëm nga sheqeri;

(iii) ka karakteristikat e mëposhtme:

* pH me vlerë jo më të lartë se 5 në 25 Brix;
* dendësi optike në 425 nm për trashësi 1 cm jo më shumë se 0,100 në musht rrushi të përqendruar në 25 Brix;
* përmbajtje sukroze të padiktueshme nga metoda e analizës që do të përcaktohet;
* tregues Folin-Ciocalteu me vlerë jo më të lartë se 6,00 në 25 Brix;
* aciditet të titrueshëm jo më shumë se 15 milinjësi ekuivalente për kilogram të sheqerit total;
* përmbajtje dioksidi squfuri jo më shumë se 25 miligramë për kilogram të sheqerit total;
* përmbajtje totale kationesh jo më shumë se 8 miliekuivalent për kilogram të sheqerit total;
* përçueshmëri jo më shumë se 120 micro-Siemens/cm në 25 Brix dhe 20°C,
* përmbajtje hidroksimetilfurfurali jo më shumë se 25 miligramë për kilogram të sheqerit total;
* prani mezoinozitoli.

b) produkti i ngurtë i pakaramelizuar, i cili:

(i) përftohet nga kristalizimi i mushtit të rrushit të lëngët, të përqendruar e të korrigjuar, pa përdorur tretës;

(ii) ka qenë objekt i trajtimit të autorizuar për deacidifikimin dhe eliminimin e përbërësve të ndryshëm nga sheqeri;

(iii) ka karakteristikat e mëposhtme pas tretjes në një solucion 25 Brix:

* pH me vlerë jo më të lartë se 7,5;
* dendësi optike në 425 nm për trashësi 1 cm jo më shumë se 0,100;
* përmbajtje sukroze të padiktueshme nga metoda e analizës që do të përcaktohet;
* tregues Folin-Ciocalteu me vlerë jo më të lartë se 6,00;
* aciditet të titrueshëm jo më shumë se 15 milinjësi ekuivalente për kilogram

të sheqerit total;

* përmbajtje dioksidi squfuri jo më shumë se 10 miligramë për kilogram të sheqerit total;
* përmbajtje totale kationesh jo më shumë se 8 milinjësi ekuivalente për kilogram të sheqerit total;
* përçueshmëri jo më shumë se 120 micro-Siemens/cm në 20 °C;
* përmbajtje hidroksimetilfurfurali jo më shumë se 25 miligramë për kilogram të sheqerit total;
* prani mezoinozitoli.

15) "Vera nga rrushi i tharë", është produkti që:

a) prodhohet pa pasurim nga rrushi i lënë nën diell ose në hije për dehidratim të pjesshëm;

b) ka fortësi alkoolike totale të paktën 16% vol. dhe fortësi alkoolike aktuale të paktën 9% vol.; dhe

c) ka fortësi alkoolike natyrale të paktën 16% vol. (ose 272 gramë sheqer/litër).

16) "Vera nga rrushi i tejpjekur", është produkti që:

a) prodhohet pa pasurim;

b) ka fortësi alkoolike natyrale jo më shumë se 15% vol.; dhe

c) ka fortësi alkoolike totale jo më pak se 15% vol. dhe fortësi alkoolike aktuale jo më pak se 12% vol.

17) "Uthulla e verës", është uthulla që:

a) përftohet ekskluzivisht nga fermentimi acetik i verës; dhe

b) ka aciditet total jo më pak se 60 gramë për litër, të shprehur si acid acetik.

2. Emrat e kategorive të produkteve të rrushit të listuara në pikën 1, të këtij neni, janë emrat me të cilët shiten këto produkte sipas legjislacionit në fuqi për etiketimin e produkteve ushqimore dhe informimin e konsumatorit.

3. Përdorimi i termit “Verë“, përveç sa përcaktohet në pikën 1, të këtij neni, do të lejohet vetëm nëse:

1) shoqërohet me emrin e një fruti në formën e një emri të përbërë, për të tregtuar produktet e përftuara nga fermentimi i frutave të ndryshme nga rrushi; ose

2) është pjesë e një emri të përbërë.

4. Në zbatim të pikës 3, të këtij neni, me Urdhër ministri mund të përcaktohen kushtet për përdorimin e termit “verë” duke marrë në konsideratë se këto emra nuk krijojnë konfuzion me produktet që i korespondojnë kategorive të produkteve të rrushit të përcaktuara në pikën 1, të këtij neni.

KREU II

INSTITUCIONET PËRGJEGJËSE

Neni 4

Institucionet përgjegjëse

1. Institucionet përgjegjëse sipas këtij ligji përmbushin detyra për:

- krijimin, regjistrimin, mirëmbajtjen dhe përditësimin e kadastrës së vreshtarisë;

- mbledhjen e të dhënave në lidhje me prodhimin potencial në sektorin e verës;

- verifikimin e të dhënave dhe kontrollin e kultivuesve, vjelësve, prodhuesve, përpunuesve, shitësve me pakicë, mbushësit e shisheve dhe tregtarët në lidhje me informacionin e përfshirë në regjistrin e vreshtit.

- autorizimin e përdorimit dhe mbledhjes së të dhënave në lidhje me varietetet e rrushit për verë që lejohen për kërkime shkencore dhe qëllime eksperimentale;

- autorizimin për përdorimin e praktivave enologjike të paautorizuara;

- kryerjen e kontrolleve tek vreshtarët në lidhje me varietetet e rrushit për verë të mbjella në parcela të regjistruara në regjistrin e vreshtave, si përcaktohet në nenin 9, për përmbushjen e dispozitave të përcaktuara në nenin 8, të këtij ligji

2. Institucionet përgjegjëse sipas pikës 1, të këtij neni, përcaktohen me urdhër Ministri sipas fushave të përgjegjësisë.

Neni 5

Institucioni përgjegjës për kontrollet

1. Institucioni përgjegjës për kontrollin zyrtar të ushqimit dhe ushqimit për kafshë, është institucioni përgjegjës I kontrollit në fushën e sigurisë ushqimore dhe mbrojtjes së konsumatorit në lidhje me produktet e verës si përcaktohet në legjislacionin në fuqi për ushqimin, si dhe për:

* 1. kryerjen e kontrollit të dokumenteve shoqëruese ose dokumenteve të tjera, siç përcaktohet në nenin 51, të këtij ligji, gjatë transportit të produkteve të verës;
	2. kryerjen e kontrollit të regjistrave të hyrje-daljeve;
	3. kryerjen e kontrollit të instalimeve të përdorura për prodhimin dhe ruajtjen e produkteve të verës;
	4. kryerjen e analizave zyrtare në sektorin e verës;
	5. marrjen e mostrave të produkteve të verës, substancave ose produkteve që mund të përdoren për pregatitije e këtyre produkteve;
	6. certifikimin dhe kontrollin e produkteve të sektorit të verës:
		1. me TGJM dhe EOM;
		2. pa TGJM/EOM përcaktuar në etiketë viti i vjeljes dhe emri i varietetit të rrushit, referuar germave a dhe b, të pikës 1, të nenit 30, të këtij ligji;
	7. kontrolli i tërheqjes së nënprodukteve siaps përcaktimeve të nenit 13, të këtij ligji;

2. Kontrollet e përcaktuara në pikën 1, të këtij neni, nënpikat 1-7, kryhen sipas parimeve, procedurave dhe në mënyrën e përcaktur në legjislacionin për ushqimin.

Neni 6

**Certifikata e Origjinës**

Institucioni përgjegjës për lëshimin e certifikatës së origjinës së produkteve të sektorit të verës, të destinuara për eksport, është Dhoma e Tregtisë, sipas legjislacionit përkatës në fuqi.

Neni 7

Ministria

1. Ministria, është institucion përgjegjës për:

* për vlerësimin e specifikimeve të produkteve të verës me TGJM dhe EOM, referuar

legjislacionit në fuqi për skemat e cilësisë së produkteve bujqësore dhe ushqimore;

* përcaktimin e laboratorëve, për kryerjen e analizave fizike dhe kimike të produkteve të sektorit të verës, në përputhje me kriteret e përgjithshme të funksionimit të laboratorëve testues sipas ISO/IEC 17025, që këtu e tutje do të quhen "laboratorë të autorizuar".

2. Rregullat për laboratorët e autorizuar, qëllimin e analizës, metodat e marrjes se mostrës, analizat fiziko-kimike, cilësinë e produkteve të rrushit për verë, përcaktohen me Urdhër Ministri.

1. Ministri përcakton me urdhër laboratorët e autorizuar.

KREU III

MEKANIZMAT E SEKTORIT TË VERËS

Neni 8

Varietet e rrushit për verë

1. Vetëm varietet e rrushit për verë që plotësojnë kushtet e mëposhtme mund të mbillen, rimbillen apo shartohen në Republikën e Shqipërisë me qëllim prodhimin e produkteve të verës:

a) varietetet që i përkasin species Vitis vinifera ose janë përftuar nga shartimi ndërmjet varieteteve të species Vitis Vinifera dhe specieve të tjera të gjinisë Vitis;

b) varietetet që nuk i përkasin: Noah, Othello, Isabelle, Jacquez, Clinton dhe Herbemont.

2. Përjashtimisht nga pika 1, e këtij neni, vetëm për kërkime studimore dhe shkencore dhe për qëllime eksperimentale lejohet mbjellja, rimbjellja ose shartimi i vreshtave me varietete që nuk plotësojnë kërkesat e pikës 1.

3. Në rastin kur prodhimi i verës do të kalojë sasinë prej 50 000 hektolitra në një vit vere, i llogaritur bazuar në prodhimin mesatar gjatë pesë viteve të fundit (vit vere) me urdhër të Ministrit bëhet klasifikimi i varieteteve të rrushit për verë që përdoren për prodhimin e produkteve të verës, në përputhje me përcaktimet e pikës 1, të këtij neni dhe duke marrë në konsideratë emrat e varieteteve të rrushit në regjistrin e vreshtarisë.

4. Orientimet/drejtimet për kërkimet shkencore dhe qëllime ekperimentale të përdorimit të varieteteve të rrushit për verë mund të përcaktohen me urdhër Ministri.

5. Vreshtat e mbjella me varietete që nuk plotësojnë kërkesat e pikës 1, të këtij neni, ose dispozitat në rastin e nxjerrjes së Urdhrit të Ministrit sipas pikës 3, duhet të shkulen, përjashtuar rastin e parashikuar në pikën 2.

Neni 9

Regjistri i vreshtave

1. Regjistri i vreshtave krijohet nga Institucioni përgjegjës dhe përmban informacion në lidhje me:

1. kadastrën e vreshtave;
2. të dhëna për prodhimin potencial në sektorin e verës

prej këtu i quajtur “regjistri i vreshtave".

2. Vreshtarët, vjelësit, prodhuesit, përpunuesit dhe mbushësit e shisheve duhet të regjistrohen në regjistrin e vreshtave.

3. Futja në regjistrin e vreshtave bëhet në bazë të aplikimit për regjistrim që plotësohet një herë nga:

1) vreshtarët dhe duhet të përmbajë të dhënat e mëposhtme:

a) identitetin e aplikantit;

b) vendndodhjen e secilës parcelë vreshti;

c) sipërfaqen e çdo parcele vreshti duke treguar:

- sipërfaqen për çdo varietet vreshti;

- ngjyrën e rrushit;

- vitin e mbjelljes të çdo varieteti;

- në rastin e varieteteve të prodhimit të verërave me TGJM, EOM, ose verërave pa TGJM/EOM, përdorimi në etiketë i emrit të variettetit me informacion të ndarë rreth tij.

2) vjelësit dhe prodhuesit dhe duhet të përmbajnë të dhënat e mëposhtme:

a) identitetin e aplikantit;

b) vendndodhjen ku kryhet përpunimi i verës apo mushtit.

3) përpunuesit dhe duhet të përmbajë të dhënat si më poshtë:

a) identitetin e aplikantit;

b) vendndodhjen ku kryhet përpunimi i verës.

4) mbushësit e shisheve dhe duhet të përmbajë të dhënat si më poshtë:

a) identitetin e aplikantit;

b) vendndodhjen ku kryhet mbushja e shisheve.

4. Forma e aplikimit sipas pikës 3, të këtij neni, miratohet me Urdhër Ministri.

5. Vreshtarët, vjelësit, prodhuesit, përpunuesit dhe mbushësit e shisheve të regjistruar në regjistrin e vreshtave duhet të raportojnë pranë institucionit përgjegjës çdo ndryshim të të dhënave përcaktuar në pikën 3, të këtij neni, duke përfshirë vullnetin për t’u hequr nga regjistri i vreshtave brenda 15 ditëve nga data e ndryshimit.

6. Raportimi i ndryshimeve në të dhënat ose heqja nga regjistri i vreshtave sipas pikës 5, të këtij neni, bëhet sipas formës të miratuar me urdhër të ministrit.

7. Verifikimi i të dhënave të regjistrit të vreshtave duhet të bëhet të paktën çdo 5 vjet.

8. Rregulla shtesë për funksionimin e duhur të regjistrit të vreshtave, mund të përcaktohen me urdhër të Ministrit.

Neni 10

Potenciali i Prodhimit

1. Vjelësit dhe prodhuesit e regjistruar në regjistrin e vreshtave, brenda datës 15 janar të çdo viti, duhet të dorëzojnë pranë institucionit përgjegjës deklaratën e prodhimit.

2. Prodhuesit, përpunuesit dhe mbushësit e shisheve, të regjistruar në regjistrin e vreshtave, brenda datës 10 shtator të çdo viti, duhet të dorëzojnë pranë, institucionit përgjegjës gjendjen stok të mushtit dhe verës më 31 korrik të vitit të mëparshëm të verës.

3. Vjelësit e regjistruar në regjistrin e verës, brenda datës 15 janar të çdo viti, duhet të dorëzojnë pranë institucionit përgjegjës deklaratën e vjeljes për vitin e verës kur është kryer vjelja.

4. Vjelësit që mbledhin të vjelat e rrushit nga një sipërfaqe e mbjellë me vresht më e vogël se 0,5 ha përjashtohen nga pikat 1 dhe 3, të këtij neni.

5. Operatorët e regjistruar në regjistrin e vreshtave, përcaktuar në pikat 1-3, të këtij neni, duhet të ruajnë të dhënat për të paktën 5 vjet.

6. Rregullat për mbajtjen e deklaratave të përcaktuara në pikat 1-3, të këtij neni, formularët që duhet të plotësohen nga operatorët dhe mënyra e grumbullimit të informacionit për prodhimin potencial përcaktohen me rregullore të miratuar me urdhër të Ministrit.

Neni 11

Praktikat enologjike

1. Vetëm praktikat enologjike të autorizuara në përputhje me këtë ligj lejohen për prodhimin dhe ruajtjen e produkteve të rrushit, përcaktuar sipas nenit 3, të këtij ligji.

2. Praktikat enologjike të autorizuara përdoren vetëm për të siguruar kryerjen si duhet të vinifikimit, ruajtjen e përshtatshme ose përmirësimin e duhur të produktit.

3. Produktet e listuara në nenin 3 të këtij ligji, nuk do të tregtohen nëqoftëse i janë nënshtruar praktikave enologjike të paautorizuara;

4. Praktikat enologjike të autorizuara dhe metodat e analizave për analizimin e verërave, janë metoda dhe analiza të rekomanduara dhe publikuara, referuar pikës 7, të këtij neni, si dhe rezultate eksperimentale të përdorura akoma si praktika të paautorizuara enologjike.

5. Produktet e rrushit të cilat janë të pa tregtueshme në përputhje me pikën 1, të këtij neni do të asgjesohen.

6. Në ndryshim nga përcaktimi në pikën 5, të këtij neni, institucioni përgjegjës për kontrollin zyrtar të ushqimit dhe ushqimit për kafshë, mund të autorizojë përdorimin e disa prej këtyre produkteve, karakteristikat e të cilave duhet t'i përcaktojnë distiluesit apo fabrikat e uthullës ose për qëllime industriale, me kusht që ky autorizim të mos nxisë prodhimin e produkteve të rrushit për verë nëpërmjet praktikave të paautorizuara enologjike.

7. Rregulla të detajuara në lidhje me praktikat enologjike dhe metodat e analizave për produktet e rrushit për verë, duke marrë parasysh standardet ndërkombëtare të prodhimit të verës, veçanërisht pasurimi, acidifikimi dhe de-acidifikimi si dhe kufizimet që aplikohen do të përcaktohen me Urdhër të Ministrit.

**Neni** 12

Kufizime për praktikat enologjike

1. Të gjitha praktikat e autorizuara enologjike të përcaktaura në nenin 11, të këtij ligji, duhet të përjashtojnë:

a) shtimin e ujit, përveç kur është e nevojshme për shkak të një domosdoshmërie specifike teknike;

b) shtimin e alkoolit, përveç praktikave që lidhen me përftimin e mushtit të rrushit të freskët në fermentim të ndaluar nga shtesa e alkoolit, verës liker, verës me gaz, verës së forcuar për distilim dhe verës gjysmë me gaz.

2. Vera e forcuar për distilim do të përdoret vetëm për distilim.

3. Mushti i rrushit të freskët në të cilin fermentimi është ndaluar nga shtimi i alkoolit do të përdoret vetëm gjatë fazës së përgatitjes së produkteve që nuk përfshihen në kodet NK 2204 10, 2204 21 dhe 2204 29.

4. Lëngu i rrushit dhe lëngu i rrushit të përqendruar:

a) nuk do të përdoren për prodhimin e verës ose nuk do t'i shtohen verës;

b) nuk do t'i nënshtrohen fermentimit alkoolik.

5. Rrushi i freskët, mushti i rrushit, mushti i rrushit në fermentim, mushti i rrushit të përqendruar, mushti i rrushit të përqendruar e të korrigjuar, mushti i rrushit në fermentim të ndaluar nga shtimi i alkoolit, lëngut të rrushit, lëngut të rrushit të përqendruar dhe verës ose përzierje të këtyre produkteve që origjinojnë jashtë territorit të Republikës së Shqipërisë (nga vendet e treta) mund të mos përdoren për të prodhuar produktet e përcaktuara në nenin 3, të këtij ligji, ose të mos u shtohen këtyre produktevresh.

6. Kupazhimi i një vere që origjinon nga një vend i tretë, me një verë shqiptare dhe kupazhimi ndërmjet verërave që origjinojnë nga vende të treta është i ndaluar në Republikën e Shqipërisë.

Neni 13

Kufizime për nën-produktet

1. Ndalohet presimi i thellë i rrushit në mënyrë të tillë qe sasia e alkoolit që përmbajnë bërsitë dhe llumrat pas presimit të rrushit nuk duhet të jetë më e ulët se 5% në raport me vëllimin e alkoolit që përmban vera e prodhuar dhe jo më e ulët se 0,45 % të fortësisë alkoolike naturale sipas vëllimit.
2. Me përjashtim të alkoolit, likereve dhe piquette, vera ose çdo pije tjetër për konsum njerëzor direkt nuk duhet të prodhohet nga llum vere apo bërsi rrushi.
3. Ndalohet shtypja e llumit të verës dhe rifermentimi i bërsive të rrushit për qëllime të ndryshme nga distilimi ose prodhimi i Piquette-s.
4. Piquette do të përdoret vetëm për distilim ose për konsum familjar nga prodhues të verës.
5. Nën mbikqyrjen e institucioni përgjegjës për kontrollin zyrtar të ushqimit dhe ushqimit për kafshë, prodhuesit duhet të tërheqin nën-produktet jo më vonë se në fund të vitit të verës në të cilin këto nën-produkte janë përftuar.
6. Në ndryshim nga pika 5, e këtij neni, prodhuesit, të cilët gjatë vitit të verës përkatës, nuk prodhojnë më shumë se 50 hektolitra verë ose musht në kantinat e tyre përjashtohen nga dispozitat e Ligjit nr.10463, datë 22.09.2011 “Mbi menaxhimin e integruar të mbetjeve” dhe Ligjit nr.60/2014 “Për një ndryshim në ligjin nr.10448, datë 14.07.2011 “Mbi lejet mjedisore” dhe nuk u kërkohet tërheqja e nën-produkteve të tyre me mbikqyrjen e Inspektoriatit të Kontrollit të Ushqimit dhe Ushqimit për Kafshë
7. Rregulla shtesë mbi tërheqjen e nën produkteve, duke marrë në konsideratë veçanërisht mbrojtjen e mjedisit mund të përcaktohen me udhëzim të përbashkët të ministrit të bujqësisë dhe ministrit të mjedisit.

Neni 14

Regjistri i Hyrjeve dhe Daljeve

1. Personat fizikë ose juridik ose një grupim i tyre, të cilët mbajnë produkte vere në ushtrimin e tregtisë së tyre, në veçanti prodhuesit, mbushësit e shisheve, përpunuesit dhe tregtarët, mbajnë regjistrat e hyrjeve dhe daljeve në lidhje me produktet e tyre.
2. Në ndryshim nga pika 1, e këtij neni dhe me kusht që hyrjet, tërheqjet dhe gjendja stok mund të kontrollohen në çdo kohë mbi bazë të dokumentacionit tregtar që përdoret për llogaritë financiare, regjistat e hyrje-daljeve nuk është nevoja të mbahen nga:
	* 1. operatorët të cilët mbajnë gjendje stok ose ofrojnë për shitje vetëm

 produkte të verës në kontenierë të etiketuar me një vëllim nominal prej 10 litrash ose më pak të pajisur me një pajisje mbyllëse jo të ripërdorshme;

* + 1. operatorët që shesin pije për konsum vetëm në vendndodhjen e tyre;
		2. shitësit me pakicë.
1. Rregulla të detajuara për regjistrat e hyrje-daljeve përcaktohen me Urdhër Ministri, duke marrë në konsideratë mundësinë e kontrollit dhe standardeve ndërkombëtare për produktet e sektorit të verës.

KREU IV

EMËRTIMI I ORIGJINËS, TREGUESVE GJEOGRAFIKË DHE

TERMAT TRADICIONALË

Neni 15

Aplikimi

1. Rregullat mbi emërtimet e origjinës, treguesit gjeografikë dhe termat tradicionalë të përcaktuar në këtë Kapitull aplikohen për produktet e listuara në nenin 3 pikat, 1, 3-6, 8, 9, 11, 15 dhe 16, të këtij ligji.
2. Rregullat e përcaktuara në pikën 1 përdoren për:
	1. mbrojtjen e interesave legjitime të konsumatorëve dhe prodhuesve;
	2. sigurimin e një funksionimi të qetë të tregut të brendshëm të produkteve në fjalë; dhe
	3. promovimin e prodhimit të produkteve cilësore të përcaktuara në këtë kapitull.

Neni 16

Organet përgjegjëse

1. Ministria është Autoriteti Kompetent për vlerësimin e specifikimeve të verërave për:
2. emërtimet e origjinës, prej këtu “EO”, dhe
3. treguesit gjeografikë, prej këtu "TGJ".
4. Në Ministri krijohet dhe funksionon Komisioni i Verës për:
5. ekzaminimin në substancë të specifikimeve të verërave me EO dhe TGJ;
6. vlerësimin e aplikimeve për verërat me term tradicional;
7. vlerësimin e ndryshimeve për specifikimet e produktit me term tradicional;
8. kundërshtimet e aplikimeve për regjistrimin e verërave me term tradicional dhe kundështimet për ndryshimin e specifikimeve të verërave me EOM dhe TGJM;
9. regjistrimin e emërtimeve me term tradicional.
10. Struktura përgjegjëse për skemat e cilësisë në Ministri, (prej këtu struktura përgjegjëse) kryen:
11. marrjen (pranimin) e kërkesave nga Drejtoria e Përgjithshme e Pronësisë Industriale (DPPI) për vlerësimin e përputhshmërisë me specifikimet për regjistrimin si përcaktime EO dhe TGJ të verërave;
12. marrjen (pranimin) e kërkesave nga Drejtoria e Përgjithshme e Pronësisë Industriale (DPPI) për vlerësimin e kundërshtimeve të aplikimeve për EO ose TGJ;
13. marrjen (pranimin) e kërkesës për aplikim nga grupet e prodhuesve për termin tradicional;
14. përcjellejen e dokumentacionit Komisionit të Verës;
15. rolin e sekretariatit teknik për Komisionin e Verës;
16. detyra të tjera të përcaktuara në ligj ose akte nënligjore..

Neni 17

Komisioni i Verës

1. Komisioni i Verës përbëhet nga 7 anëtarë si më poshtë:
	1. dy përfaqësues nga ministria;
	2. pesë ekspertë nga fusha akademike, institucionet kërkimore-shkencore apo të pavarura, me njohuri të gjera për çështjet që lidhen me TGJ-të dhe EO-të, të verërave me profesione si: teknolog vere, agronomi dhe vitikulturë; inxhinier kimist; degustator.
2. Anëtarët e komisionit, përfshirë dhe kryetarin emërohen e lirohen me urdhër të ministrit dhe zgjidhen bazuar në arsimin, profesionin dhe eksperiencën, e cila duhet të jetë, të paktën, 10-vjeçare në profesion.
3. Një nga anëtarët përfaqësues të ministrisë zgjidhet kryetar i komisionit me urdhër të ministrit.
4. Pagesa e komisionit bëhet sipas legjislacionit përkatës në fuqi.
5. Funksionimi, kohëzgjatja, organizimi dhe detyrat e komisionit, përcaktohen me Vendim të Këshillit të Ministrave, me propozimin e ministrit.

Neni 18

**Dorëzimi i aplikimeve për TGJ dhe EO për verën**

**dhe vlerësimi nga Komisioni i Verës**

1. Struktura përgjegjëse pas marrjes së kërkesës për vlerësim të aplikimit për regjistrim të një verë me TGJ ose EO, nga Drejtoria e Përgjithshme e Pronësisë Industriale e dërgon atë tek Komisioni i Verës brenda 5 ditëve pune.
2. Komisioni i Verës brenda 15 ditëve pune nga marrja e kërkesës sipas nenit 29, të këtij ligji, vlerëson dhe vendos nëse ato përmbushin kërkesat e përcaktuara në nenin 176, të ligjit nr.9947, datë 7.7.2008, “Për pronësinë industriale”, të ndryshuar, si dhe referuar kompetencave të specifikuara në pikat 1 e 3, të nenit 182/“c”, të tij. Vendimi i Komisionit dërgohet tek Ministri për aprovim dhe më pas përcillet tek Drejtoria e Përgjitshme e Pronësisë Industriale.
3. Në rast të paraqitjes së një kundërshtimi të aplikimit për rregjistrim të një vere me TGJ ose EO nga Drejtoria e Përgjitshme e Pronësisë Industriale, Komisioni i Verës brenda 14 ditëve pune, shqyrton dhe merr vendim për përmbushjen e kërkesave të përcaktuara në nenin 176 të ligjit nr.9947, datë 7.7.2008, “Për pronësinë industriale”, të ndryshuar, duke iu referuar kërkesave të përcaktuara në pikën 7 të nenit 182/”ç”, të tij. Vendimi i Komisioni dërgohet tek Ministri për aprovim dhe më pas përcillet tek Drejtoria e Përgjitshme e Pronësisë Industriale.

Neni 19

**Mbrojtja e Termit Tradicional**

1. Termi tradicional i mbrojtur mund të përdoret vetëm për një produkt të prodhuar në përputhje me përkufizimin e parashikuar në Nenin 2, pika 8, gërma e.
2. Termat tradicionalë mbrohen nga përdorimi i paligjshëm.
3. Termat tradicionalë mbrohen, vetëm në gjuhën dhe për kategoritë e produkteve të vreshtave të pretenduara në aplikim, nga:
4. çdo keqpërdorim i termit të mbrojtur, duke përfshirë rastet kur shoqërohet me shprehje të tilla si "lloji", "tipi", "metoda", "siç prodhohet në", "imitim", "aromë", "si" apo të ngjashme;
5. çdo tregues tjetër i rremë ose çorientues për sa i përket natyrës, karakteristikave ose cilësive thelbësore të produktit, të vendosur në paketimin e jashtëm ose të brendshëm, në materialet reklamuese ose dokumentet përkatëse;
6. çdo praktikë tjetër që ka gjasa ta çorientojë konsumatorin, veçanërisht në krijimin e përshtypjes se vera kualifikohet për termin e mbrojtur tradicional.
7. Termat tradicionalë nuk kthehen në terma të përgjithshëm në Republikën e Shqipërisë.

Neni 20

Gjuha **dhe gërmëzimi për termat tradicional**

Një term tradicional do të regjistrohet në gjuhën Shqipe, ose në gjuhën e përdorur në tregtim për këtë term, dhe sipas gërmëzimit origjinal dhe shkrimit origjinal.

Neni 21

Aplikantët

Çdo organizatë prodhuese ose shoqatë e organizatave prodhuese që kanë miratuar të njëjtat rregulla, që veprojnë në zonën e një ose më shumë verërave me emërtim origjine ose tregues gjeografikë, që përfshin në anëtarësinë e saj të paktën dy të tretat e prodhuesve të vendosur në atë zonë dhe llogarit të paktën dy të tretat e prodhimit të asaj zone, prej këtu “Organizata profesionale përfaqësuese”, mund të paraqesë një kërkesë për mbrojtje të një termi tradicional vetëm për produktet e rrushit për verë të prodhuara prej saj.

Neni 22

Pranueshmëria e aplikimit

1. Aplikimet për mbrojtje të termit tradicional për EOM ose TGJM specifike, dorëzohen në strukturën përgjegjëse në ministri e cila kryen funksionet e sekretariatit të Komisionit të Verës.
2. Aplikimet për mbrojtje të termit tradicional konsiderohen të pranueshme kur ato paraqiten në përputhje me nenin 20, të këtij ligji dhe janë plotësuar sipas parashikimeve ligjore dhe akteve nënligjore.
3. Një aplikim do të konsiderohet i plotësuar kur përmban informacionin e mëposhtëm:
4. emrin që duhet të mbrohet si një term tradicional;
5. llojin e termit tradicional, pavarësisht nëse ai përfshihet në germat (a) ose (b) të pikës 8 të nenit 2, të këtij ligji;
6. gjuhën në të cilën shprehet emri që duhet të mbrohet si term tradicional;
7. kategorinë osë kategoritë e produkteve të rrushit për verë;
8. një përmbledhje të përcaktimeve dhe kushteve të përdorura;
9. përcaktimet e emërtimit të origjinës të mbrojtur ose treguesve gjeografikë të mbrojtur.
10. Kërkesa duhet të shoqërohet me një kopje të rregullave të përdorura nga prodhuesit e verës, që rregullojnë përdorimin e termit tradicional në fjalë.
11. Në qoftëse aplikimi nuk plotësohet në mënyrën e duhur ose dokumentat e përcaktuara në pikën 4, të këtij neni, nuk paraqiten së bashku me aplikimin, aplikimi nuk do të pranohet.
12. Forma e aplikimit dhe kundërshtimit për termat tradicionalë përcaktohet me Urdhër Ministri.
13. Tarifat e shërbimeve për regjistrimin dhe kundërshtimin e termave tradicionalë paguhen nga aplikanti dhe përcaktohen me udhëzim të përbashkët të ministrit dhe ministrit përgjegjës për financat.

Neni 23

Kushtet e **vlefshmërisë**

1. Një aplikim për mbrojtjen e termit tradicional do të konsiderohet i vlefshëm në rast se emri për të cilin kërkohet mbrojtje:
	1. plotëson kërkesat e termit tradicional;
	2. Konsiston ekskluzivisht, ose:
2. në një emër të përdorur tradicionalisht për të paktën 5 vjet në gjuhën shqipe ose për të paktën 15 vjet në gjuhën e përdorur në tregëti në një pjesë të madhe të territorit të Republikës së Shqipërisë, për të dalluar kategori specifike të produkteve të rrushit për verë; ose
3. në një emër me reputacion i përdorur në tregëti në territorin e Republikës së Shqipërisë për të dalluar kategori specifike të produkteve të rrushit për verë.
	1. nuk është bërë i përgjithshëm; dhe
	2. i nënshtrohet kushteve të përdorimit siç parashikohet nga rregullat e zbatueshme për prodhuesit e verës, përfshirë ato që burojnë nga organizatat profesionale përfaqësuese.
4. Për qëllime të gërmës c), të pikës 1 të këtij neni, një emër që është bërë “i përgjithshëm” do të thotë emri i cili, megjithëse lidhet me një metodë specifike të prodhimit ose metodën e vjetërimit, ose cilësinë, ngjyrën, llojin e vendit, ose një ngjarje të veçantë të lidhur me historinë e një produkti të rrushit për verë, është bërë emri i zakonshëm i këtij produkti në Republikën e Shqipërisë.

Neni 24

**Shqyrtimi nga Komisioni i Verës**

Shqyrtimi i aplikimeve për termin tradicional, kryhet sipas procedurave të përcaktuara në Ligjin nr. 8/2019 datë 26.20.2019 “Për skemat e cilësisë së produkteve bujqësore dhe ushqimore”, mutatis mutandis.

Neni 25

**Pranueshmëria dhe arsyet e kundërshtimit**

Një kundërshtim i vërtetuar do të jetë i pranueshëm kur:

1) paraqitet nga çdo person fizik apo juridik që ka një interes të legjitimuar;

2) vërteton (tregon/demonstron) që kërkesa për mbrojtje është e papajtueshme me rregullat mbi termin tradicional, sepse nuk është në përputhje me nenin 23, të këtij ligji ose sepse regjistrimi i emrit të propozuar do të binte ndesh me nenet 26 ose 27, të këtij ligji.

Neni 26

**Lidhja me markat tregtare**

1. Regjistrimi i një marke tregtare që përmban ose konsiston në një term tradicional, i cili nuk respekton përkufizimin dhe kushtet e përdorimit të atij termi tradicional dhe që ka të bëjë me një kategori të produkteve të rrushit për verë përcaktuar në nenin 3, të këtij ligji do të:
2. refuzohet në rast se aplikimi për regjistrimin e markës tregtare është paraqitur pas datës së paraqitjes së aplikimit për mbrojtjen e termit tradicional dhe termi tradicional mbrohet më pas;
3. zhvlerësohet.
4. Një emër nuk mbrohet si term tradicional kur, kur për arsye të reputacionit të një marke tregtare, një mbrojtje e tillë mund të manipulojë konsumatorin për identitetin e vërtetë, natyrën, karakteristikën ose cilësinë e produktit të rrushit për verë.
5. Përjashtimisht parashikimeve në pikën 2, të këtij neni, një markë tregtare e përmendur në pikën 1, të këtij neni, për të cilën është aplikuar, regjistruar ose krijuar me përdorim me mirëbesim, përpara datës së mbrojtjes së termit tradicional, mund të vazhdojë të përdoret dhe rinovohet pavarësisht mbrojtjes së një termi tradicional, me kusht që të mos ketë arsye për pavlefshmërinë ose revokimin e markës tregtare. Në raste të tilla, përdorimi i termit tradicional lejohet së bashku me markat tregtare përkatëse.

Neni 27

**Homonimet**

1. Një term, për të cilin është paraqitur një aplikim për mbrotje dhe që është tërësisht apo pjesërisht i njëjtë me një term tradicional të mbrojtur sipas Ligjit nr. 9947, datë 07.07.2008 “Mbi Pronësinë Industriale”, i ndryshuar, do të regjistrohen duke marrë parasysh përdorimin lokal dhe tradicional dhe rrezikun e konfuzionit.
2. Një term homonim i cili manipulon konsumatorët në lidhje me natyrën, cilësinë ose origjinën e vërtetë të produkteve të rrushit për verë nuk do të regjistrohet edhe nëse termi është i saktë.
3. Një term, homonim i regjistruar mund të përdoret vetëm nëse ekziston një dallim i mjaftueshëm në praktikë midis homonimit të regjistruar më vonë dhe termit tashmë në regjistër, duke marrë parasysh nevojën për të trajtuar prodhuesit në mënyrë të drejtë dhe nevojën për të shmangur manipulimin e konsumatorit.

KREU V

**ETIKETIMI DHE PARAQITJA E INFORMACIONIT PËR KONSUMATORIN**

Neni 28

**Zbatueshmëria e rregullave horizontale**

Përveçse kur parashikohet ndryshe në këtë ligj, etiketimi dhe prezantimi i produkteve të sektorit të verës bëhet sipas kërkesave të lëgjislacionit në fuqi për etiketimin dhe informimin e konsumatorit.

Neni 29

**Informacione të detyrueshme**

1. Etiketimi dhe paraqitja e produkteve të përcaktuara në Nenin 3, pikat 1 deri në 11, 13, 15 dhe 16, të këtij ligji, që tregtohen brenda vendit ose eksportohen përmban informacione të detyrueshme të përcaktuara si vijon:
2. emërtimin e kategorisë së produktit të rrushit për verë në përputhje me Nenin 3 të këtij ligji;
3. për verërat me emërtim origjine termin “emërtim origjine i mbrojtur” dhe emrin e e emërtimit të origjinës të mbrojtur;
4. për verërat me tregues gjeografik termin “tregues gjeografik i mbrojtur” dhe emrin e treguesit gjeografik të mbrojtur;
5. fortësinë alkoolike aktuale sipas vëllimit;
6. treguesin e prejardhjes;
7. emrin e mbushësit, ose në rastin e verës shkumëzuese, verës shkumëzuese të gazuar, verës shkumëzuese cilësore ose verës aromatike shkumëzuese cilësore, emrin e prodhuesit ose të shitësit;
8. emrin e importuesit në rastin e verërave të importuara; and
9. në rastin e verës shkumëzuese, verës shkumëzuese të gazuar, verës shkumëzuese cilësore të aromatizuar, treguesin e përmbajtjes së sheqerit;
10. tregues të substancave apo produkteve specifike që shkaktojnë alergji ose intolerancë, të përcaktuara sipas kërkesave të legjislacionit për etiketimin dhe informimin e konsumatorit, në fuqi.
11. Në ndryshim nga pika 1:
12. gërma a, referenca për kategorinë e produktit të vreshtit mund të përjashtohet për verërat etiketa e të cilave përfshin emrin e emërtimit të origjinës së mbrojtur ose të treguesit gjeografik të mbrojtur;
13. gërmat b dhe c, referenca për termat "emërtim origjine i mbrojtur" ose "tregues gjeografik i mbrojtur" mund të përjashtohet në rrethana të jashtëzakonshme dhe të justifikuara, të cilat përcaktohen me VKM me propozim të ministrit, për të garantuar përputhshmërinë me praktikat ekzistuese të etiketimit.

Neni 30

**Informacione jo të detyrueshme**

Etiketimi dhe informacioni i përcjellë për konsumatorët në etiketën e produkteve të përcaktuara në Nenin 3 veçanërisht pikat 1 deri në 11, 13, 15 dhe 16, të këtij ligji, mund të përmbajnë të dhëna jo të detyrueshme si vijon:

1. vitin e vjeljes;
2. emrin e një apo më shumë varieteteve të rrushit për verë;
3. në rastin e produkteve të tjera të ndryshëm nga produktet e përcaktuara në gërmën a, të pikës 1 të Nenit 29, të këtij ligji, tregohet përmbajtja e sheqerit;
4. për verërat me EOM ose TGJM, termat tradicionalë;
5. simbolin që tregon emërtimin e origjinës të mbrojtur ose treguesin gjeografik të mbrojtur;
6. termat që i referohen metodave të caktuara të prodhimit;
7. për verërat me emërtim origjine të mbrojtur ose tregues gjeografik të mbrojtur, emrin e një tjetër njësie gjeografike më të vogël ose më të madhe se zona e emërtimit të origjinës ose e treguesit gjeografik.

Neni 31

Gjuhët

1. Informacionet e detyrueshme dhe jo të detyrueshme të përcaktuara në Nenet 29 dhe 30, të këtij ligji, kur shprehen me fjalë, paraqiten në gjuhën zyrtare të Republikës së Shqipërisë.
2. Pavarësisht pikës 1 të këtij neni, produktet e përcaktuara në Nenin 3, pikat 1 deri në 11, 13, 15 dhe 16, të këtij ligji, që janë të destinuara për eksport mund të përdorin gjuhë tjetër.

Neni 32

Ambalazhimi i produkteve të rrushit për verë

1. Gjatë prodhimit dhe transportit, produktet e rrushit për verë duhet të mbahen në kontenierë të cilët ruajë karakteristikat e tyre.
2. Produktet e rrushit për verë të përcaktuara në nenin 3, paragrafi 1, shiten të ambalazhuara, në sasi të shprehur në mililitra nga 100 deri në 1500, si më poshtë:
3. produktet në pikat 1, 2, 15, 16 shiten vetëm në këto 8 sasi nominale të shprehura në mililitra: 100 — 187 — 250 — 375 — 500 — 750 — 1 000 — 1 500;
4. produktet në pikën 3 shiten vetëm në këto 5 sasi nominale të shprehura në mililitra: 125 — 200 — 375 — 750 — 1 500;
5. produktet në pikat 4, 5, 6, 7, 8, 9 shiten vetëm në këto 7 sasi nominale të shprehura në mililitra: 100 — 200 — 375 — 500 — 750 — 1 000 — 1 500.

Neni 33

Rregulla shtesë për etiketimin

Rregulla shtesë specifike që kanë të bëjnë me informacione të detyrueshme dhe jo të detyrueshme, duke marrë në konsideratë karakteristikat specifike të sektorit të verës, do të përcaktohen me urdhër ministri.

Neni 34

Procedura e certifikimit për produktet pa EOM dhe TGJM

1. Përdorimi i hollësivë të përcaktuara në gërmat a dhe b, të nenit 30, për verërat pa EOM ose TGJM do të bëhet në rast se këto verëra certifikohen, për të garantuar vërtetësinë e informacionit përkatës.
2. Ministri me urdhër përcakton:
	1. procedurat për certifikimin, miratimin dhe verifikimin për përdorimin e vitit të vjeljes ose emrin e një apo më shumë varieteteve, sipas gërmave a dhe b, të nenin 30, në etiketimin e verërave pa EOM dhe TGJM.
	2. listën e varieteteve të rrushit të verës ose sinonimet e saj që mund të vihen në etiketën e verërave pa EOM ose TGJM, për të garantuar që emra të tillë nuk janë duke manipuluar konsumatorët për origjinën e vërtetë të verës për se varieteti i rrushit të verës formon një pjesë integrale të një EOM ose TGJM, mbi baza të kritereve mosdiskriminuese dhe objektive për të garantuar konkurrencën e ndershme.

KREU VI

QARKULLIMI I PRODUKTEVE TË SEKTORIT TË VERËS

Neni 35

Kërkesat për tregtim për verërat e vendit

1. Vetëm produktet e rrushit për verë të përftuara nga varietete rrushi të përcaktuara në Nenin 8, të këtij ligji, që prodhohen në parcela vreshti të ndodhura në Republikën e Shqipërisë që janë të regjistruara në regjistrin e vreshtarisë, sipas Nenit 9, dhe të etiketuara në përputhje me këtë ligj mund të tregtohen.
2. Produktet e rrushit për verë pa EOM ose TGJM me vit vere ose emër të një apo më shumë varieteteve të rrushit për verë të vendosur në etiketë mund të tregtohen vetëm në rast se këto produkte të rrushit për verë plotësojnë kushtet e përcaktuara në pikën 1, të këtij neni dhe janë certifikuara sipas rregullave të përcaktuara në Nenin 34, të këtij ligji.
3. Produktet e rrushit për verë që përdorinin në etiketë termat EOM, TGJM ose termat tradicionalë, në rast se aplikohet, mund të shiten vetëm në rast se këto produkte të rrushit për verë kanë EOM ose TGJM dhe kjo mund të vërtetohet mbi bazën e certifikatës.

Neni 36

Dokumentet shoqëruese

1. Çdo operacion transporti i produkteve të verës që kryhet ndërmjet vreshtarëve, vjelësve, prodhuesve, përpunuesve, mbushësve të shisheve apo tregtarëve, ose prej tyre tek shitësit me pakicë, duhet të shoqërohet nga një dokument shoqërues lëshuar mbi bazë të legjislacionit në fuqi nga institucionet perkatëse.
2. Operatorët e përcaktuar në pikën 1, të këtij neni, duhet të paraqesin dokumentin shoqërues për institucionit e kontrollit zyrtar të kontrollit të ushqimit dhe ushqimit për kafshë gjatë gjithë transportit.
3. Dokumenti shoqërues është i vlefshëm vetëm për dërgesën së cilës i jepet.
4. Dokumenti shoqërues përmban informacionin e mëposhtëm:
	1. Emrin e dërguesit;
	2. Numrin e referencës të dërgesës, i cili e identifikon atë në regjistrin e hyrje-daljeve të dërguesit;
	3. Emrin e marrësit;
	4. llojiin e transportit të përdorur;
	5. Data e dërgimit;
	6. Vendi i lëvrimit;
	7. Përshkrimi i produktit;
	8. Sasia e produktit;
	9. Certifikatat në rast se aplikohet;
	10. Autoriteti Kompetenent në vendin e dërgimit.
5. Në përjashtim nga pikat 1–3, të këtij neni, dokumentet shoqëruese nuk nevojiten për produktet e verës që nuk janë objekt i akcizës.
6. Në rastet kur nuk kërkohet një dokument shoqërues, dorëzuesi duhet të jetë në gjendje në çdo kohë të provojë saktësinë e të gjithë informacionit të regjistruar në regjistrin e hyrje-daljeve si dhe të kenë dokumentacionin që përcaktohet në akte të tjera ligjore dhe nënligjore.
7. Formati i dokumentit shoqërues miratohet me udhëzim të përbashkët të ministrit dhe ministrit përgjegjës për financat.

Neni 37

Certifikimi i origjinës apo prejardhjes, karakteristikave, vitit të vjeljes

ose varietet të rrushit dhe EOM ose TGJM

1. Informacioni në lidhje me certifikatën e origjinës apo prejardhjes, cilësinë dhe karakteristikat e produktit të verës, viti i vjeljes apo varieteti apo varietetet e rrushit nga të cilët është prodhuar, kur aplikohet, dhe EOM apo TGJM, përfshirë referencën për certifikatën për EOM ose TGJM, si përcaktohet në Nenin 26 të Ligjit nr 8/2019 “Për ckemat e cilësisë së produkteve bujqësore dhe ushqimore”, duhet të përfshihen në:
	1. dokumentet shoqëruese si përcaktohen në pikën 1 të nenit 36; ose
	2. dokumentin si përcaktohet në pikën 5 të nenit 36.
2. Dorëzuesi apo personi që vepron në emër të dorëzuesit duhet të vërtetojë saktësinë e informacionit të përcaktuan në pikën 1, të këtij neni, mbi bazën e regjistrit të hyrje-daljeve të konfirmuar zyrtarisht nga kontrollet e kryera nga institucioni i kontrollit të ushqimit dhe ushqimit për kafshë.

**Neni 38**

**Eksporti**

1. Produktet e verës mund të eksportohen në vendet e treta vetëm të shoqëruara me certifikatën për eksport.
2. Certifikata për eksport si përcaktohet në pikën 1, të këtij neni, lëshohet nga Dhoma e Tregtisë mbi bazën e:
	1. Certifikatës së Origjinës, lëshuar nga Dhoma e Tregtisë;
	2. Certifikatës së Shëndetit, bazuar në kontrollet e kryera nga laboratorët e autorizuar;
	3. Certifikatën e Autenticitetit në bazë të certifikatave të përmendura në nenin 37.
3. Dorëzuesi apo personi që vepron në emër të dorëzuesit është përgjegjës për lëvrimin e certifikatës së Shendetit dhe certifikatës së Autenticitetit pranë Dhomës së Tregtisë.
4. Certifikata për eksport vlerësohet të jetë autentike kur validohet nga data dhe nënshkrimi i:
	1. dorëzuesit ose një personi të autorizuar që vepron në emër të dorëzuesit; dhe
	2. Dhoma e Tregtisë.
5. Forma e certifikatës për eksport, që plotësohet nga dorëzuesi ose një person i autorizuar që vepron në emër të dorëzuesit, si parashikohet në pikën 1, përcaktohet me Urdhër Ministri.

Neni 39

Importi

1. Produktet e verës që importohen në territorin e Republikës së Shqipërisë duhet të shoqërohen nga një certifikatë cilësie dhe origjine të një institucioni të autorizuar të vendit të eksportit dhe duhet të plotësojë kërkesat e vendit nga i cili importohen.
2. Verërat e importuara nga vende me të cilat Republika e Shqipërisë nuk ka marrëveshje mbi njohjen e treguesve gjeografikë dhe praktikave enologjike, duhet të përmbushin kërkesat për cilësinë të përcaktuara në këtë Ligj, përveç kushteve të përcaktuara në pikën 1, të këtij neni.

Neni 40

Mënyra dhe rregullat e raportimit

Rregullat për rrjedhjen e informacionit dhe mënyrën e raportimit ndërmjet institucioneve të përcaktuara në nenin 4, 5, 6 dhe 7, të këtij ligji, do të përcaktohen me urdhër të ministrit.

KREU VII

Kundërvajtjet administrative, masat dhe ekzekutimi

Neni 41

Kundërvajtjet administrative

1. Përbëjnë kundërvajtje administrative, shkeljet e mëposhtme:

a. Mosdeklarimi i të dhënave sipas parashikimeve të nenit 9 të këtij ligji, dhënia e informacionit të pasaktë mbi vreshtin, emrin e varieteteve të vreshtit apo sinonimet e tyre.

b. Prodhimi ose mbushja e shisheve me produkte të rrushit për verë me qëllim shitje pa u regjistruar në regjistrin e vreshtarisë, nga rrush i përftuar nga vreshta të paregjistruar në regjistrin e vreshtarisë, sipas parashikimeve të këtij ligji.

c. Mosmbajtja e regjistrave dhe mosplotësimi i dokumentave shoqëruese të produkteve sipas parashikimeve të këtij ligji.

ç. Prodhimi për shitje i produkteve nga rrushi për verë prodhuar nga rrush i përftuar nga vreshta në territorin e Republikës së Shqipërisë, në një vendndodhje të ndryshme nga vendi i prodhimit të verës të regjistruar në regjistrin e vreshtave, sipas parashikimeve të këtij ligji.

d. Mospërmbushja e detyrimeve për tërheqjen e nën-produkteve që rezultojnë nga prodhimi i produkteve të rrushit për verë ose shkaktimi i mbishtypjes së rrushit, sipas parashikimeve të këtij ligji.

dh. Moscertifikimi i produkteve të verës pa EOM dhe TGJM për të vendosur në etiketë vitin e vjeljes ose emrat e varieteteve të hardhisë ose sinonimet e tyre, sipas parashikimeve të nenit 34 të këtij ligji.

e. Hedhja në treg dhe tregtimi i produkteve që nuk plotësojnë kërkesat e përcaktuara në nenin 35, 36,37 dhe 38 të këtij ligji.

ë. Ushtrimi i veprimtarisë në kundërshtim me kërkesat e praktikave enologjike të përcaktuara në nenin 11.

**Neni 42**

**Sanksionet**

Për kundërvajtjet administrative të parashikuara në nenin 41 (56) të këtij ligji merren masat administrative:

1. Për shkeljet e parashikuara në nenin 41 shkronjat a dhe b, gjobë 50 mijë deri në 100 mijë lekë për çdo ha vreshtë.

2. Për shkeljet e parashikuara në nenin 41, shkronjat c, ç, d, dh dhe e, gjobë deri në 20 përqind të vlerës së produktit.

3. Për çdo shkelje mund të merret masa e bllokimit të aktivitetit deri në rregullimin e detyrave të lëna dhe parashikimeve ligjore.

4. Për shkeljet e nenit 41 shkronja ë, aplikohet masa e asgjësimit në përputhje me ligjin për ushqimin, procedurë që realizohet nga institucioni i kontrollit zyrtar të të ushqimit dhe ushqimit për kafshë.

**Neni 43**

**Procedura e kundërvajtjeve administrative**

1. Procedurat e kundërvajtjeve administrative të parashikuara në nenin 41 të këtij ligji, realizohen nga institucioni i kontrollit zyrtar të të ushqimit dhe ushqimit për kafshë.

2. Kundër vendimit të masës administrative bëhet ankim në Komisionin e Shqyrtimit të Masave Administrative në institucionin e kontrollit zyrtar të ushqimit dhe ushqimit për kafshë, brenda 10 ditëve nga njoftimi i vendimit.

3. Kundër vendimit të Komisionit të Shqyrtimit të Masave Administrative në institucionin e kontrollit zyrtar të ushqimit dhe ushqimit për kafshë bëhet ankim në gjykatë, brenda 45 ditëve nga njoftimi i vendimit.

**Neni 44**

**Ekzekutimi i vendimit**

Institucioni i kontrollit zyrtar të ushqimit dhe ushqimit për kafshë ekzekuton vendimin e formës së prerë të gjykatës në formën dhe parashikimet e legjislacionit në fuqi.

**Neni 45**

**Të ardhurat nga vjelja e gjobave**

Të ardhurat që krijohen nga vjelja e gjobave kalojnë 100 % në buxhetin e shtetit.

**KREU VIII**

**DISPOZITA KALIMTARE DHE TË FUNDIT**

**Neni 46**

**Nxjerrja e akteve nënligjore**

1. Ngarkohet Këshilli i Ministrave të nxjerrë aktet nënligjore në zbatim të neneve:

17 pika 5, 29 pika 2 (b), brenda 6 muajve nga hyrja në fuqi e ligjit.

2. Ngarkohet ministri të nxjerrë aktet nënligjore në zbatim të neneve 3 pika 4; 4 pika 2; 7 pikat 2 dhe 3; 8 pikat 3 dhe 4, 9 pika 4 dhe 8; 10 pika 6; 11 pika 7; 14 pika 3; 22 pika 6; 33; 34 pika 2 (a dhe b); 38 pika 5 dhe 40, brenda 6 muajve nga hyrja në fuqi e ligjit.

3. Ngarkohen ministri dhe ministri përgjegjës për financat të nxjerrin aktet nënligjore në zbatim të neneve 22 pika 7 dhe 36 pika 7, të këtij ligji.

4. Ngarkohen ministri dhe ministri përgjegjës për mjedisin të nxjerrin aktin nënligjor në zbatim të nenit 13 pika 7, të këtij ligji.

**Neni 47**

**Dispozita kalimtare**

Produktet e përftuara nga rrushi dhe vera sipas praktikave enologjike dhe rregullave të përcaktuara në ligjin Nr.8443, datë 21.01.1999 “Për vreshtarinë, verën dhe produktet e tjera që rrjedhin nga rrushi”, kur nuk plotësojnë kërkesat e këtij ligji, lejohet të tregtohen deri në një vit pas hyrjes në fuqi të këtij ligji. Pas këtij afati produktet mund të kalojnë në proçes distilimi për alkool ushqimor ose të asgjësohen.

**Neni 48**

**Shfuqizimet**

Ligji Nr.8443, datë 21.01.1999 “Për vreshtarinë, verën dhe produktet e tjera që rrjedhin nga rrushi” dhe gjithë aktet e tjera që bien në kundërshtim me dispozitat e këtij ligji shfuqizohen pas hyrjes në fuqi të këtij ligji.

**Neni 49**

**Hyrja në fuqi**

Ky ligj hyn në fuqi 1 vit pas botimit në Fletoren Zyrtare.

1. Ligji përafron pjesërisht rregulloren e BE-së, nr. 1308/2013, datë të Parlamentit Evropian dhe Këshillit “Për krijimin e një organizimi të përbashkët të tregjeve të produkteve bujqësore dhe shfuqizimin e Rregullores së Këshillit (KEE) Nr. 922/72, (KEE) Nr 234/79, (KE) Nr. 1037/2001 dhe (EC) Nr 1234/2007;

**rregulloret e deleguara**: **nr. 934/2019, datw 12.3.2019**, “Pwr plotësim e Rregullores (BE) Nr. 1308/2013 të Parlamentit Evropian dhe të Këshillit për sa i përket zonave të verës ku mund të rritet forca alkoolike, praktikat e autorizuara enologjike dhe kufizimet e zbatueshme për prodhimin dhe konservimin e produkteve të rrushit, përqindja minimale e alkoolit për nënproduktet dhe asgjësimin e tyre dhe publikimin e skedarëve OIV”;

**nr. 33/2019, datw datw 17.10.2019** “Pwr plotësimin e Rregullores (BE) Nr. 1308/2013 të Parlamentit Evropian dhe Këshillit në lidhje me aplikimet për mbrojtjen e përcaktimeve të origjinës, treguesve gjeografikw dhe termave tradicionalw në sektorin e verës, procedurën e kundërshtimit, kufizimet e përdorimit, ndryshimet në specifikimet e produktit, anulimin e mbrojtjes, dhe etiketimin dhe prezantimin”;

**nr. 273/2018, datw 11.12.2018** “Pwr plotësimin e Rregullores (BE) Nr. 1308/2013 të Parlamentit Evropian dhe Këshillit në lidhje me skemën e autorizimeve për mbjelljet e vreshtave, regjistrin e vreshtave, dokumentet shoqëruese dhe certifikimin, regjistrin e brendshëm dhe të jashtëm, deklaratat e detyrueshme, njoftimet dhe publikimin e informacionit, plotësimin e Rregullores (BE) Nr. 1306/2013 të Parlamentit Evropian dhe Këshillit në lidhje me kontrollet dhe dënimet përkatëse, duke ndryshuar Rregulloren e Komisionit (KE) Nr. 555/2008, (KE) Nr 606/2009 dhe (KE) Nr 607/2009 dhe shfuqizimin e Rregullores së Komisionit (KE) Nr. 436/2009 dhe Rregullores së Deleguar të Komisionit (BE) 2015/560”;

**rregulloret zbatuese: nr. 34/2019, datw 17.10.2019** “Pwr përcaktimin e rregullave për zbatimin e Rregullores (BE) Nr. 1308/2013 të Parlamentit Evropian dhe Këshillit në lidhje me aplikimet për mbrojtjen e përcaktimeve të origjinës, treguesve gjeografikw dhe termave tradicionalw në sektorin e verës, procedurën e kundërshtimit, ndryshimet në produkt specifikimet, regjistrin e emrave të mbrojtur, anulimin e mbrojtjes dhe përdorimin e simboleve, dhe i Rregullores (BE) Nr. 1306/2013 të Parlamentit Evropian dhe Këshillit në lidhje me një sistem të përshtatshëm të kontrolleve”;

**nr. 274/2018, datw 11.12.2018,** “Pwr përcaktimin e rregullave për zbatimin e Rregullores (BE) Nr. 1308/2013 të Parlamentit Evropian dhe Këshillit në lidhje me skemën e autorizimeve për mbjelljet e hardhisë, çertifikimin, regjistrin e brendshëm dhe të jashtëm, deklaratat dhe njoftimet e detyrueshme, dhe të Rregullores ( BE) Nr. 1306/2013 e Parlamentit Evropian dhe Këshillit në lidhje me kontrollet përkatëse, dhe shfuqizimin e Rregullores Zbatuese të Komisionit (BE) 2015/561”;

**nr. 45/2007, datw 5.8.2007**, “Pwr vendosjen e rregullave për sasitë nominale për produktet e parakohshme, shfuqizimin e direktivave të Këshillit 75/106 / KEZ dhe 80/232 / KEE, dhe ndryshimin e Direktivës së Këshillit 76/211 / EEC”. [↑](#footnote-ref-1)